《予与王瞻叔韩通一林梅卿余知默徐彦才六人皆》
宋代·吴芾

同庚非不多，达者能有几。
七十二年间，六人而已矣。
其四迹已陈，止予二人尔。
今朝闻讣音，其一又不起。
嗟予独何人，偶尔未见鬼。
自度如许衰，宁久红尘里。
念此梦幻身，谁能保终始。
失者虽或非，得亦未为是。
死者固可悲，生亦不足喜。
幸然已挂冠，万事不到耳。
何妨日凭栏，乐此佳山水。
仍更日开尊，赏此新桃李。
时时命歌童，唱个陶真理。
倘或未溘然，亦足娱暮齿。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。